Regstappe oorweeg ná seun se 'nagmerrie-ervaring' by hospitaal | Maroela Media
Nathan Barnard met sy gebreekte gewrig.
'n Ma van Mbombela (Nelspruit) oorweeg regstappe nadat 'n staatshospitaal in dié stad glo nie haar 11-jarige seun se hand, wat hy gebreek het, behoorlik behandel het nie.
"Dit was verskriklik. Hy is baie erg getraumatiseer," het die ma, Annelise de Beer, gesê.
Haar seun, Nathan Barnard, het in September sy gewrig by die skool gebreek. Nadat hulle aanvanklik ure lank by die hospitaal moes wag om gehelp te word, is Nathan se gewrig onder narkose gespalk. Toe hy wakker word en 'n X-straal weer van sy hand geneem is, het 'n ander dokter gesê die been is steeds nie reguit nie en die prosedure moet herhaal word.
Dié keer het die narkose Nathan egter nie laat slaap nie en was hy wakker terwyl dokters probeer het om sy gewrig te spalk, sê De Beer. "Hy kan dit nou nie meer onthou nie, maar hy het blou moord geskreeu. Blou moord. Hy het dit alles gesien, hy was wakker."
Annelise de Beer en haar seun Nathan (11). Weldoeners het gehelp dat 'n private dokter sy hand behoorlik kan behandel.
Hulle is ná twee weke terug na die hospitaal vir 'n opvolgbesoek, waar 'n dokter wéér probeer het om die gewrig te spalk – en wéér sonder narkose, sê De Beer. Sy was self so geskok deur die prosedure dat sy flou geword het.
Drie weke later is hulle terug na die hospitaal, waar 'n dokter volgens De Beer gesê het die hand het genees, ten spyte van die enorme knop wat dit steeds gehad het. Nathan het boonop gesê hy sal met sy seer hand loop, eerder as om weer terug te gaan hospitaal toe.
De Beer sê sy moes ook self pymedikasie in die hande kry, omdat die Panado wat die dokter voorgeskryf het, nie by die hospitaal in voorraad was nie.
"Ons is huis toe, maar hy kon nie sy hand beweeg of gebruik nie. Jy kon duidelik sien die hand is nie reg nie."
De Beer sê sy kon dit nie net daar laat nie. 'n Vriendin het ingegryp en by 'n private dokter, 'n ortopeed, vir Nathan 'n afspraak gereël. Dié dokter het dadelik gesê die hand het allermins behoorlik herstel en 'n operasie is geskeduleer om die hand te probeer red.
Ná 'n pleidooi op Facebook en met die geldelike hulp van weldoeners, is Nathan se hand vroeër dié maand geopereer. Die dokter het die operasie gratis uitgevoer, terwyl sy vrou, 'n narkotiseur, ook haar dienste gratis aangebied het. De Beer sê die dokter moes eindelik die been saag om dit weer reguit te kry, omdat dit intussen heeltemal skeef aangegroei het.
Nathan na die operasie.
"Dit gaan baie beter met my kind en jy kan nou weer sien hy het 'n hand en 'n gewrig. Die handjie is reguit, dis net die sny wat nog moet genees."
Weens die voortdurende pyn was Nathan eindelik meer as 30 dae lank afwesig by die skool en moes hy sy eksamen mondelings aflê omdat hy nie kon skryf nie. Hy moet dus volgende jaar sy graad 4-skooljaar herhaal.
"Daai hospitaal het hom verniel. Hy is deur 'n nagmerrie," sê sy ma.
"Ek het nêrens oor die behandeling by die hospitaal gekla nie. Ek het aanhou sê die hand is nie reg nie, maar as jy nie baie geld het nie, moet jy dit maar los."
Hoewel Nathan se hand steeds effe seer en ongemaklik is, is hy reeds op die herstelpad. Hy ontvang ook fisioterapie. "Die Here was goed vir ons. Dit was 'n wonderwerk. Binne ure het ons al die fondse [vir 'n operasie] ingesamel," sê De Beer.
Behalwe vir die dokters wat hul dienste gratis aangebied het, het ander mense ook mildelik geskenk om Nathan te help. Die geld wat nié vir sy operasie gebruik is nie, is reeds geskenk om ánder kinders wat wag op mediese behandeling, te help.
"Sy storie het minstens ook iets goed tot gevolg gehad. Ons kon ander kinders ook help," sê De Beer.
Sy sê sy oorweeg wel regstappe teen die hospitaal. Die organisasie Collision 24 staan haar hierin by. "Mense is afhanklik van staatshospitale. Hulle moet hulle werk doen.
"Ons is deur 'n nagmerrie, maar ons sien 'n goeie jaar vorentoe. Ons gaan hard werk en daar is hoop. Daar was soveel mense wat ons ondersteun het. Ek het geweldige dankbaarheid vir almal se hulp."
Dan wil hul die NGV instel. Maak liewer die staatshospitale reg, kry dit op n vlak wat darem naastenby op eerste wereldse standaarde is!
Dankie tog dit gaan beter!
Dankie aan almal wat gehelp het!
My seun is in Oktober 2019 van ñ motorfiets afgery deur ñ taxi wat die rooi verkeerslig verontagsaam het. Hy het ook nie medies nie en het ook staats hospitaal toe gegaan met die ambulans. Sy regter arm is gebreek. Hy word toe eers 3 weke later geopereer om die breek reg te maak. Die Maandag na die operasie toe hy gaan vir Xtrale toe kom hulle eers agter die ander been in sy arm is ook gebreek. Nou moet hy eers die 14de Januarie 2020 terug gaan om te hoor waneer hulle die ander been gaan regmaak.
Staats hospitale is nag … is ek reg Rob Ferreira? Dis al aangewys as die slegste hospitaal. Waarom moet die arme kind sy skool jaar oor doen waar die ander nie eers skool toe kom en plein deurgesit word?
Almal in regering en amptenare moet verplig wees om staats hospitale te gebruik. Dis onder hulle beheer.